CELEX: 32022R0204
Language: da
Date: 2021-12-08 00:00:00
Title: Kommissionens delegerede forordning (EU) 2022/204 af 8. december 2021 om ændring af delegeret forordning (EU) 2015/242 om detaljerede regler for arbejdet i de rådgivende råd, der oprettes inden for rammerne af den fælles fiskeripolitik

16.2.2022   
               
               
                  DA
               
               
                  Den Europæiske Unions Tidende
               
               
                  L 34/1
               
            
         KOMMISSIONENS DELEGEREDE FORORDNING (EU) 2022/204
         af 8. december 2021
         om ændring af delegeret forordning (EU) 2015/242 om detaljerede regler for arbejdet i de rådgivende råd, der oprettes inden for rammerne af den fælles fiskeripolitik
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 45, stk. 4, og
         ud fra følgende betragtninger:
         
                     (1)
                  
                  
                     I henhold til artikel 43 i forordning (EU) nr. 1380/2013 skal der oprettes rådgivende råd, som skal fremme en afbalanceret repræsentation af alle aktører i fiskeri- og akvakultursektoren og bidrage til at nå den fælles fiskeripolitiks mål.
                  
               
                     (2)
                  
                  
                     I overensstemmelse med artikel 45, stk. 4, i forordning (EU) nr. 1380/2013 vedtog Kommissionen delegeret forordning (EU) 2015/242 (2) om detaljerede regler for arbejdet i de rådgivende råd, der oprettes inden for rammerne af den fælles fiskeripolitik.
                  
               
                     (3)
                  
                  
                     Kommissionen vedtog delegeret forordning (EU) 2017/1575 (3) om ændring af delegeret forordning (EU) 2015/242 med henblik på at præcisere definitionen af begrebet »brancheorganisationer«, præcisere proceduren for inddeling af de rådgivende råds medlemmer i de to kategorier af berørte parter, der er omhandlet i artikel 45, stk. 1, i forordning (EU) nr. 1380/2013, og give begge kategorier ret til selvstændigt at beslutte, hvordan de vil repræsenteres i bestyrelsen.
                  
               
                     (4)
                  
                  
                     De rådgivende råd og medlemsstaterne er blevet hørt i lyset af de erfaringer, der er høstet i forbindelse med anvendelsen af delegeret forordning (EU) 2015/242.
                  
               
                     (5)
                  
                  
                     For at sikre en mere ligelig repræsentation af alle interesser og styrke formændenes upartiskhed bør de rådgivende råd ved konsensus udpege en formand og mindst én næstformand fra forskellige kategorier af berørte parter, jf. artikel 45, stk. 1, i forordning (EU) nr. 1380/2013. Formandskabet for arbejdsgrupper bør om muligt varetages af repræsentanter fra de to kategorier af berørte parter. De rådgivende råd bør gives beføjelse til at udpege en formand og en næstformand uden for de rådgivende råd.
                  
               
                     (6)
                  
                  
                     For at sikre velfungerende rådgivende råd er det nødvendigt yderligere at fastsætte kriterierne for inddeling af de rådgivende råds medlemmer i de to kategorier af berørte parter, der er omhandlet i artikel 45, stk. 1, i forordning (EU) nr. 1380/2013.
                  
               
                     (7)
                  
                  
                     I artikel 2, nr. 2), i delegeret forordning (EU) 2015/242 defineres brancheorganisationer som organisationer, der repræsenterer fiskeriet og, hvor det er relevant, akvakulturbrugere og repræsentanter for forarbejdnings- og afsætningssektorerne. I artikel 4, nr. 30), i forordning (EU) nr. 1380/2013 defineres »operatør« som en fysisk eller juridisk person, der driver eller ejer en virksomhed, som udfører aktiviteter på ethvert trin i produktions-, forarbejdnings-, afsætnings-, distributions- og detailkæderne for fiskevarer og akvakulturprodukter. Kriterierne for inddeling af medlemmerne af de rådgivende råd bør derfor give mulighed for at inddele organisationer, der repræsenterer ovennævnte sektorer i kategorien »brancheorganisationer«. Derudover bør leverandører til ovennævnte sektorer, såsom fabrikanter af fiskenet eller is, også inddeles i kategorien »brancheorganisationer«.
                  
               
                     (8)
                  
                  
                     En organisation kan anses for repræsentativ for sektoren, når mindst 50 % af dens medlemmer selv er repræsentanter fra sektoren eller har direkte eller indirekte økonomisk interesse i sektoren, når den repræsenterer ansatte i sektoren, eller når mindst 50 % af dens finansiering kommer fra sektoren. Sådanne organisationer bør også anses for »brancheorganisationer« med henblik på artikel 45, stk. 1, i forordning (EU) nr. 1380/2013.
                  
               
                     (9)
                  
                  
                     For at sikre, at de rådgivende råd fungerer på en afbalanceret måde, bør organisationer, der promoverer horisontale principper såsom beskyttelse af miljøet, forbrugerrettigheder og menneskerettigheder, sundhed, fremme af ligestilling, dyrs sundhed eller dyrs velfærd inddeles i kategorien brancheorganisationer, når de er repræsentative for sektoren, jf. betragtning 7 og 8. Organisationer, der promoverer horisontale principper, bør derfor kun inddeles i kategorien »andre interessegrupper«, hvis de er uafhængige af sektoren, dvs. at højst 50 % af dens medlemmer selv er repræsentanter fra sektoren eller har direkte eller indirekte økonomisk interesse i sektoren, når den ikke repræsenterer ansatte i sektoren, og når højst 50 % af dens finansiering kommer fra sektoren.
                  
               
                     (10)
                  
                  
                     I artikel 4, nr. 28, i forordning (EU) nr. 1224/2009 defineres »rekreativt fiskeri« som ikke-kommercielt fiskeri, der udnytter marine levende akvatiske ressourcer til rekreation, turisme eller sport. Organisationer, der repræsenterer rekreativt fiskeri eller lystfiskeri, bør, eftersom de adskiller sig fra brancheorganisationer som defineret i artikel 2, nr. 2), i delegeret forordning (EU) 2015/242 med hensyn til art, formål og midler, inddeles i kategorien »andre interessegrupper«.
                  
               
                     (11)
                  
                  
                     Fiskeri- og akvakultursektoren har i stigende grad behov for at kunne inddrage berørte parter, der konkurrerer om de forskellige anvendelser af havet, herunder energiproduktion, energiudvinding, turisme og bevaringsformål. Sådanne berørte parter kan have interesser, der adskiller sig fra fiskeri- og akvakultursektorens. Det er derfor nødvendigt, at organisationer, der deltager i de rådgivende råds opgaver som defineret i artikel 44 i forordning (EU) nr. 1380/2013 og repræsenterer eller har andre direkte eller indirekte økonomiske interesser forbundet med anvendelsen af havmiljøet eller havområder end kommercielt fiskeri, akvakultur eller forarbejdning, afsætning, distribution og detailsalg af fisk og skaldyr inddeles i kategorien »andre interessegrupper«.
                  
               
                     (12)
                  
                  
                     Opmærksomheden bør i særlig grad rettes mod at sikre, at alle berørte parter er ligeligt og bredt repræsenteret i de rådgivende råd, herunder andre interessegrupper og repræsentanter fra den ikke-industrielle flåde.
                  
               
                     (13)
                  
                  
                     Med henblik på at opfylde kravene i artikel 43, stk. 1, i forordning (EU) nr. 1380/2013, i henhold til hvilken der oprettes rådgivende råd for at bidrage til at nå målene i den fælles fiskeripolitik, jf. politikkens artikel 2, bør de arbejdsmetoder, som de rådgivende råd skal anvende, når de udarbejder henstillinger, fastsættes.
                  
               
                     (14)
                  
                  
                     Rådgivende råd tildeles finansiel støtte fra Unionen i deres egenskab af organer, der arbejder for virkeliggørelsen af mål af almindelig europæisk interesse. Derfor bør deres arbejde regelmæssigt overvåges og evalueres ved hjælp af gennemførelsen af eksterne, regelmæssige og uafhængige resultatrevisioner.
                  
               
                     (15)
                  
                  
                     Kommissionens delegerede forordning (EU) 2015/242 bør derfor ændres —
                  
               VEDTAGET DENNE FORORDNING:
         
            Artikel 1
            I delegeret forordning (EU) 2015/242 foretages følgende ændringer:
            
                        1)
                     
                     
                        Artikel 4 affattes således:
                        
                           »Artikel 4
                           Det rådgivende råds struktur og organisation
                           
                              1.   Det rådgivende råds struktur og organisation skal tillige med bestemmelserne i artikel 43, stk. 1, og artikel 45, stk. 1-3, i og bilag III til forordning (EU) nr. 1380/2013 være i overensstemmelse med denne artikels stk. 2-7.
                           
                           
                              2.   Det rådgivende råd udpeger ved konsensus en formand og mindst én næstformand. Formanden kan komme fra uden for medlemskabet af det rådgivende råd. Hvis formanden udpeges blandt repræsentanter for medlemsorganisationer, udpeges mindst én af næstformændene blandt medlemmerne af den af kategorierne »brancheorganisationer« eller »andre interessegrupper«, jf. artikel 2, som formanden ikke tilhører. Dette princip finder om muligt også anvendelse på formænd for arbejdsgrupper.
                           
                           
                              3.   Et rådgivende råds generalforsamling skal:
                              
                                          a)
                                       
                                       
                                          vedtage en forretningsorden for det rådgivende råd
                                       
                                    
                                          b)
                                       
                                       
                                          træde sammen mindst én gang om året for at godkende det rådgivende råds årsrapport, årlige strategiplan og årlige budget
                                       
                                    
                                          c)
                                       
                                       
                                          træffe beslutning om inddelingen af de rådgivende råds medlemmer i kategorierne »brancheorganisationer« eller »andre interessegrupper« på grundlag af kriteriet i bilag I samt objektive og verificerbare oplysninger såsom bestemmelserne i vedtægten, listen over medlemmer og arten af de aktiviteter, den pågældende organisation udøver.
                                       
                                    
                           
                              4.   Generalforsamlingen udpeger en bestyrelse med op til 25 medlemmer på grundlag af indstillinger fra brancheorganisationerne og fra de andre interessegrupper for de pladser, der er tildelt hver af dem. Generalforsamlingen kan efter høring af Kommissionen beslutte at udpege en bestyrelse på højst 30 medlemmer for at sikre, at den ikke-industrielle flåde er ordentligt repræsenteret.
                           
                           
                              5.   Med henblik på en ligelig og bred repræsentation af alle de berørte parter sikrer generalforsamlingen under hensyntagen til disses økonomiske formåen, at der fastsættes rimelige medlemsgebyrer.
                           
                           
                              6.   Bestyrelsen skal:
                              
                                          a)
                                       
                                       
                                          lede og administrere det rådgivende råds arbejde, jf. artikel 44, stk. 2 og 3, i forordning (EU) nr. 1380/2013
                                       
                                    
                                          b)
                                       
                                       
                                          udarbejde årsrapporten, den årlige strategiplan og det årlige budget
                                       
                                    
                                          c)
                                       
                                       
                                          vedtage henstillinger og forslag som omhandlet i artikel 44, stk. 2, i forordning (EU) nr. 1380/2013.
                                       
                                    
                           
                              7.   Generalforsamlingen og bestyrelsen skal sørge for, at alle berørte parter er ligeligt og bredt repræsenteret, med særlig fokus på andre interessegrupper og i givet fald på den ikke-industrielle flåde. Antallet af repræsentanter for den ikke-industrielle flåde, bør afspejle denne flådes andel af fiskerisektoren i de pågældende medlemsstater.«
                           
                        
                     
                  
                        2)
                     
                     
                        Artikel 5 affattes således:
                        
                           »Artikel 5
                           Arbejdsmetoder
                           
                              1.   Det rådgivende råd sikrer, at de vedtagne henstillinger og forslag:
                              
                                          a)
                                       
                                       
                                          opfylder reglerne og målsætningerne i den fælles fiskeripolitik, jf. artikel 2 i forordning (EU) nr. 1380/2013
                                       
                                    
                                          b)
                                       
                                       
                                          udarbejdes efter strenge principper om åbenhed, ligelig repræsentation og ytringsfrihed
                                       
                                    
                                          c)
                                       
                                       
                                          om muligt vedtages ved konsensus. Hvis der ikke kan opnås konsensus, anføres mindretalsudtalelser i de henstillinger, som vedtages af flertallet af tilstedeværende og stemmeafgivende medlemmer.
                                       
                                    
                           
                              2.   Ved fastlæggelsen af arbejdsmetoderne bestræber det rådgivende råd sig på at sikre, at alle medlemmer deltager effektivt og fuldt ud ved hjælp af moderne IT-kommunikationsmidler og ved at tilbyde tolkning og oversættelse.«
                           
                        
                     
                  
                        3)
                     
                     
                        Følgende artikel 7a indsættes:
                        
                           »Artikel 7a
                           Resultatrevisioner
                           Det rådgivende råd underkaster mindst hvert femte år sig selv en uafhængig resultatrevision. Denne revision har til formål at udpege bedste praksis og mangler, opstille henstillinger med henblik på at forbedre arbejdet i det rådgivende råd og vurdere det overordnede bidrag til målene i den fælles fiskeripolitik i henhold til forordning (EU) nr. 1380/2013. Resultaterne af disse revisioner offentliggøres, og hvis der konstateres mangler i det rådgivende råds arbejde, ledsages resultaterne af en handlingsplan med konkrete tiltag og en klar tidsplan for deres gennemførelse.«
                        
                     
                  
                        4)
                     
                     
                        Bilaget »Kriterier for inddelingen af de rådgivende råds medlemmer i kategorierne »brancheorganisationer« eller »andre interessegrupper« tilføjes«.
                        »
                        
                           
                              BILAG
                              Kriterier for inddelingen af de rådgivende råds medlemmer i kategorierne »brancheorganisationer« eller »andre interessegrupper«
                              
                                 1.   
                                 En organisation inddeles i kategorien »brancheorganisation«, hvis mindst en af følgende kriterier er opfyldt:
                                 
                                             a)
                                          
                                          
                                             organisationen repræsenterer eller har direkte eller indirekte økonomiske interesser i sektorerne for kommercielt fiskeri, akvakultur eller forarbejdning, afsætning, distribution og detailsalg af fisk og skaldyr
                                          
                                       
                                             b)
                                          
                                          
                                             størstedelen af organisationens medlemmer, hvad enten de er fysiske eller juridiske personer, repræsenterer eller har direkte eller indirekte økonomiske interesser i sektorerne for kommercielt fiskeri, akvakultur eller forarbejdning, afsætning, distribution og detailsalg af fisk og skaldyr
                                          
                                       
                                             c)
                                          
                                          
                                             organisationen repræsenterer ansatte i de sektorer, der er knyttet til kommercielt fiskeri, akvakultur eller forarbejdning, afsætning, distribution og detailsalg af fisk og skaldyr
                                          
                                       
                                             d)
                                          
                                          
                                             mindst 50 % af organisationens finansiering kommer fra virksomheder, der er aktive inden for kommercielt fiskeri, akvakultur eller forarbejdning, afsætning, distribution og detailsalg af fisk og skaldyr
                                          
                                       
                                             e)
                                          
                                          
                                             organisationen opfylder mindst et af kriterierne i punkt 1, litra a)-d), og er aktiv inden for miljø, forbrugerrettigheder og menneskerettigheder, sundhed, fremme af ligestilling, dyrs sundhed eller dyrs velfærd.
                                          
                                       
                              
                                 2.   
                                 En organisation inddeles i kategorien »andre interessegrupper«, når den ikke opfylder nogen af de kriterier, der er fastsat i stk. 1, og:
                                 
                                             a)
                                          
                                          
                                             primært er aktiv inden for miljø, forbrugerrettigheder og menneskerettigheder, sundhed, fremme af ligestilling, dyrs sundhed eller dyrs velfærd, rekreativt fiskeri eller lystfiskeri, eller
                                          
                                       
                                             b)
                                          
                                          
                                             repræsenter eller har direkte eller indirekte økonomiske interesser forbundet med anvendelsen af havmiljøet eller havområder end kommercielt fiskeri, akvakultur eller forarbejdning, afsætning, distribution og detailsalg af fisk og skaldyr.
                                          
                                       
                           
                        «
                  
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 8. december 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 354 af 28.12.2013, s. 22.
         
            (2)  Kommissionens delegerede forordning (EU) 2015/242 af 9. oktober 2014 om detaljerede regler for arbejdet i de rådgivende råd, der oprettes inden for rammerne af den fælles fiskeripolitik (EUT L 41 af 17.2.2015, s. 1).
         
            (3)  Kommissionens delegerede forordning (EU) 2017/1575 af 23. juni 2017 om ændring af delegeret forordning (EU) 2015/242 (EUT L 239 af 19.9.2017, s. 1).